Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Alberto Catalán Higueras jaunak egindako galderaren erantzuna, Foru Diputazioak emana, Lizarrako Remontival Haur eta Lehen Hezkuntzako Ikastetxe Publikoko ikasleak garraiatzeko autobuseko leku hutsei buruzkoa. Galdera 2018ko martxoaren 2ko 27. Nafarroako Parlamentuko Aldizkari Ofizialean argitaratu zen.

Iruñean, 2018ko martxoaren 15ean

Lehendakaria: Ainhoa Aznárez Igarza

ERANTZUNA

Unión del Pueblo Navarro talde parlamentarioari (UPN) atxikitako foru parlamentari Alberto Catalán Higueras jaunak idatziz erantzuteko galdera egin du (9-18/PES-00053). Hauxe da Nafarroako Hezkuntzako kontseilariaren erantzuna:

Azken bi urteetan, Hezkuntza Departamentuak eskola-garraioaren zerbitzua berrikusi du, zerbitzu horren hainbat ibilbidetan gertatzen ari ziren egoera irregularrei amaiera emate aldera. Hori dela eta, Hezkuntza Kontseilariaren azaroaren 13ko 102/2017 Foru Agindua argitaratu zen (2017ko azaroaren 20ko NAO), Nafarroako Foru Komunitatean eskola-garraioaren zerbitzuaren antolaketa eta haren funtzionamendua, eta eskola-jantokirako banakako laguntzak arautzen dituena.

Lizarrako Remontival IPak eskola-garraioaren zerbitzua izaten jarraitzen du, zeren eta eskualdeko ikastetxe bat baita. Gainera, aurreko legegintzalditik, zerbitzu horri hiri-geraldi batzuk gehitu zaizkio, Lizarrako ikasleak hartzeko.

Egoera hori prozesu iragankor batean dago 2017/2018 ikasturtean, ikasturte honetan garraiatutako ikasleei eragozpenak ez sortzeagatik. Hori dela eta, ikastetxeari jakinarazi zitzaion egungo antolaketari eutsiko zaiola, Lizarran egiten diren geraldiak barne, 2017-2018 ikasturtea amaitu arte.

Ikastetxeko zuzendaritzarekin, gurasoen elkartearekin eta herriko Udalarekin komunikazioa eta informazio-trukea izan da horri buruz, adierazitakoaren bidetik.

Martxoaren 2an, Lizarrako Udalak Osoko Bilkuraren 2018ko martxoaren 1eko erabaki bat aurkeztu zion Departamentuari, Lizarrako Remontival HLHIParen gurasoen elkarteak sustatutako ekimenari babesa ematen ziona, hain zuzen Lizarrako ikasleentzako eskola-garraioaren zerbitzua mantentzeari dagokionez, eta Lizarrako Udalaren, Remontival ikastetxeko gurasoen elkartearen eta Hezkuntzako kontseilariaren arteko bilera bat eskatzen zuen, Nafarroako Gobernuak ikastetxeko garraio-zerbitzuaren eskaintzari eusteko beharraren berri emateko.

Horrenbestez, ukitutako aldeekin aztertzen ari garen gai bat da, eta helburua da ukitutako familiei ahal den kalte txikiena egin eta araudiaren araberakoa den konponbide bat aurkitzea.

Iruñean, 2018ko martxoaren 14an

Hezkuntzako kontseilaria eta Gobernuko eleduna: María Solana Arana